KOMISJONI MÄÄRUS (EL) 2021/1110,

6. juuli 2021,

millega muudetakse Euroopa Parlamendi ja nõukogu määruse (EÜ) nr 396/2005 II ja III lisa seoses teatavates toodetes või nende pinnal esinevate ametoktradiini, biksafeeni, fenasakviini, spinetoraami, teflutriini ja metüültieenkarbasooni jääkide piirnormidega

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 23. veebruari 2005. aasta määrust (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta, (1) eriti selle artikli 14 lõike 1 punkti a ja artikli 49 lõiget 2,

ning arvestades järgmist:

(1) Ametoktradiini, biksafeeni, fenasakviini, spinetoraami ja teflutriini jääkide piirnormid on sätestatud määruse (EÜ) nr 396/2005 III lisa A osas. Määruses (EÜ) nr 396/2005 ei ole sätestatud metüültieenkarbasooni jääkide piirnorme ning kuna seda toimeainet ei ole kantud kõnealuse määruse IV lisasse, kohaldatakse selle suhtes vaikeväärtust 0,01 mg/kg, mis on sätestatud määruse (EÜ) nr 396/2005 artikli 18 lõike 1 punktis b.

(2) Ametoktradiini jääkide kehtivate piirnormide kohta esitas Euroopa Toiduohutusamet (edaspidi „toiduohutusamet“) põhjendatud arvamuse kooskõlas määruse (EÜ) nr 396/2005 artikli 12 lõikega 1 (2). Toiduohutusamet soovitas vähendada jääkide piirnormi hariliku paprika puhul. Muude toodete puhul soovitas toiduohutusamet jääkide piirnormi suurendada või jätkata kehtiva piirnormi kohaldamist. Kõnealuste toodete puhul tuleks jääkide piirnormid sätestada määruse (EÜ) nr 396/2005 II lisas praegusel tasemel või toiduohutusameti kindlaks määratud tasemel. Toiduohutusamet jõudis ka järeldusele, et järgmiste toodete puhul ei olnud jääkide piirnormide kindlaksmääramiseks vajalik teave täies ulatuses kättesaadav ja riskijuhtidel tuleb asjaolusid täiendavalt kaaluda: roheline sibul ja talisibul, oder, kaer, rukis, nisu, humal, loomsed tooted, mis saadakse sigadelt (lihaskude, rasvkude, maks, neerud), veistelt (lihaskude, rasvkude, maks, neerud, piim), lammastelt (lihaskude, rasvkude, maks, neerud, piim), kitsedelt (lihaskude, rasvkude, maks, neerud, piim), hobuslastelt (lihaskude, rasvkude, maks, neerud, piim) ja kodulindudelt (lihaskude, rasvkude, maks, neerud), ning linnumunad. Kuna tarbijate jaoks ohtu ei ole, tuleks kõnealuste toodete puhul jääkide piirnormid sätestada määruse (EÜ) nr 396/2005 II lisas praegusel tasemel või toiduohutusameti poolt kindlaks määratud tasemel. Kõnealused jääkide piirnormid vaadatakse läbi. Läbivaatamisel võetakse arvesse kaks aastat pärast käesoleva määruse avaldamist kättesaadavat teavet.

(3) Biksafeeni jääkide kehtivate piirnormide kohta esitas toiduohutusamet põhjendatud arvamuse kooskõlas määruse (EÜ) nr 396/2005 artikli 12 lõikega 1 (3). Toiduohutusamet soovitas linaseemnete, sinepiseemnete, odra ja kaera puhul jääkide piirnorme vähendada. Muude toodete puhul soovitas toiduohutusamet jääkide piirnormi suurendada või jätkata kehtiva piirnormi kohaldamist. Tuginedes külvikorrakultuuride uuringutele ja võttes arvesse, et jääkide omastamist järelkultuuride poolt ei ole võimalik täielikult vältida, tuletati järgmiste kultuuride jaoks mullas esinevate jääkide omastamist kajastavad konkreetsed piirnormid: söögipeet, porgand, juurseller, mädarõigas, maapirn, pastinaak, juurpetersell, redis, aed-piimjuur, kaalikas, naeris, taimeteed juurtest, suhkrupeedi juured ja juursigur. Kõnealuste toodete puhul tuleks jääkide piirnormid sätestada määruse (EÜ) nr 396/2005 II lisas praegusel tasemel või toiduohutusameti kindlaks määratud tasemel.

(4) Fenasakviini jääkide kehtivate piirnormide kohta esitas toiduohutusamet põhjendatud arvamuse kooskõlas määruse (EÜ) nr 396/2005 artikli 12 lõikega 1 (4). Toiduohutusamet soovitas kurgi, meloni ja arbuusi puhul jääkide piirnormi vähendada. Muude toodete puhul soovitas toiduohutusamet jääkide piirnormi suurendada või jätkata kehtiva piirnormi kohaldamist. Toiduohutusamet jõudis ka järeldusele, et tsitrusviljade, õunviljade, maasikate, tomati ja teede puhul ei olnud jääkide piirnormide kindlaksmääramiseks vajalik teave täies ulatuses kättesaadav ja riskijuhtidel tuleb asjaolusid täiendavalt kaaluda. Kuna tarbijate jaoks ohtu ei ole, tuleks kõnealuste toodete puhul jääkide piirnormid sätestada määruse (EÜ) nr 396/2005 II lisas praegusel tasemel või toiduohutusameti poolt kindlaks määratud tasemel. Kõnealused jääkide piirnormid vaadatakse läbi. Läbivaatamisel võetakse arvesse kaks aastat pärast käesoleva määruse avaldamist kättesaadavat teavet.

(5) Spinetoraami jääkide kehtivate piirnormide kohta esitas toiduohutusamet põhjendatud arvamuse kooskõlas määruse (EÜ) nr 396/2005 artikli 12 lõikega 1 (5). Toiduohutusamet tegi ettepaneku muuta jääkide määratlust. Ta soovitas vähendada jääkide piirnorme järgmiste toodete puhul: apelsinid, mandariinid, ploomid, litšid, mangod, kartul, sibul, tomat, harilik paprika, baklažaan, kurk, kornišon, kabatšokk, melon, suureviljaline kõrvits, arbuus, suhkrumais, spargelkapsas, lillkapsas, rooskapsas, peakapsas, aedsalat, spinat, oad (kaunadega), porrulauk ja suhkrupeedi juured. Muude toodete puhul soovitas toiduohutusamet jääkide piirnormi suurendada või jätkata kehtiva piirnormi kohaldamist. Kõnealuste toodete puhul tuleks jääkide piirnormid sätestada määruse (EÜ) nr 396/2005 II lisas praegusel tasemel või toiduohutusameti kindlaks määratud tasemel. Võttes arvesse Belgia esitatud lisateavet hea põllumajandustava kohta ja kuna ei ole ohtu tarbijatele, tuleks salatkressi ning muude idandite ja võrsete ning ameerika kollaka puhul jääkide piirnormid sätestada määruse (EÜ) nr 396/2005 II lisas praegusel tasemel. Toiduohutusamet jõudis ka järeldusele, et järgmiste toodete puhul ei olnud jääkide piirnormide kindlaksmääramiseks vajalik teave täies ulatuses kättesaadav ja riskijuhtidel tuleb asjaolusid täiendavalt kaaluda: pähklid, õunviljad, aprikoosid, laua- ja veiniviinamarjad, pamplid, põldmurakad, jõhvikad, karusmarjad (rohelised, punased ja kollased), kibuvitsamarjad, mooruspuu marjad (mustad ja valged), õun-viirpuu marjad, musta leedri marjad, lauaoliivid, sojaoad, puuvillaseemned, oliivid õli tootmiseks, mais, riis, loomsed tooted, mis saadakse veistelt (rasvkude, maks, neerud), hobuslastelt (rasvkude, maks, neerud) ja kodulindudelt (rasvkude, maks), ning linnumunad. Kuna tarbijate jaoks ohtu ei ole, tuleks kõnealuste toodete puhul jääkide piirnormid sätestada määruse (EÜ) nr 396/2005 II lisas praegusel tasemel või toiduohutusameti poolt kindlaks määratud tasemel. Kõnealused jääkide piirnormid vaadatakse läbi. Läbivaatamisel võetakse arvesse kaks aastat pärast käesoleva määruse avaldamist kättesaadavat teavet.

(6) Teflutriini jääkide kehtivate piirnormide kohta esitas toiduohutusamet põhjendatud arvamuse kooskõlas määruse (EÜ) nr 396/2005 artikli 12 lõikega 1 (6). Toiduohutusamet soovitas salatsiguri ja juursiguri puhul jääkide piirnormi vähendada. Muude toodete puhul soovitas toiduohutusamet jääkide piirnormi suurendada või jätkata kehtiva piirnormi kohaldamist. Kõnealuste toodete puhul tuleks jääkide piirnormid sätestada määruse (EÜ) nr 396/2005 II lisas praegusel tasemel või toiduohutusameti kindlaks määratud tasemel. Toiduohutusamet jõudis ka järeldusele, et järgmiste toodete puhul ei olnud jääkide piirnormide kindlaksmääramiseks vajalik teave täies ulatuses kättesaadav ja riskijuhtidel tuleb asjaolusid täiendavalt kaaluda: juurseller, redis, kaalikas, naeris, tomat, baklažaan, melon, arbuus, suhkrumais, põldkännak, salatkress ning muud idandid ja võrsed, ameerika kollakas, põld-võõrkapsas/rukola, kapsas-lehtsinep, noorlehtedega põllukultuurid (sh Brassica liigid), varsseller, salat-apteegitill, rabarber, päevalilleseemned, rapsiseemned, sojaoad, puuvillaseemned, oder, mais, harilik hirss, kaer, rukis, harilik sorgo, nisu, kodulindudelt saadavad loomsed tooted (lihaskude, rasvkude, maks, neerud, söödav rups) ja linnumunad. Kuna tarbijate jaoks ohtu ei ole, tuleks kõnealuste toodete puhul jääkide piirnormid sätestada määruse (EÜ) nr 396/2005 II lisas praegusel tasemel või toiduohutusameti poolt kindlaks määratud tasemel. Kõnealused jääkide piirnormid vaadatakse läbi. Läbivaatamisel võetakse arvesse kaks aastat pärast käesoleva määruse avaldamist kättesaadavat teavet.

(7) Metüültieenkarbasooni jääkide kehtivate piirnormide kohta esitas toiduohutusamet põhjendatud arvamuse kooskõlas määruse (EÜ) nr 396/2005 artikli 12 lõikega 1 (7). Toiduohutusamet soovitas kehtestada jääkide piirnormiks konkreetse määramispiiri. Kõnealused jääkide piirnormid tuleks sätestada määruse (EÜ) nr 396/2005 II lisas.

(8) Toiduohutusameti põhjendatud arvamustes võeti arvesse codex’is esitatud kehtivaid jääkide piirnorme (CXLid). Jääkide piirnormide kehtestamisel võeti arvesse codex’is esitatud jääkide piirnorme, mis on liidu tarbijate jaoks ohutud.

(9) Toodete jaoks, mille töötlemine asjaomaste taimekaitsevahenditega ei ole lubatud ja mille jaoks ei ole kehtestatud impordil kohaldatavaid jääkide piirnorme ega CXLe, tuleks jääkide piirnormiks kehtestada konkreetne määramispiir või vaikeväärtus kooskõlas määruse (EÜ) nr 396/2005 artikli 18 lõike 1 punktiga b.

(10) Komisjon pidas teatavate määramispiiride kohandamise vajaduse suhtes nõu Euroopa Liidu pestitsiidijääkide referentlaboritega. Mitme käesolevas määruses käsitletava toimeaine puhul jõudsid laborid järeldusele, et tehnika arengu tõttu on teatavate toodete puhul vaja kehtestada konkreetsed määramispiirid.

(11) Tuginedes toiduohutusameti põhjendatud arvamustele ja võttes arvesse käsitletava küsimuse puhul asjakohaseid tegureid, on jääkide piirnormide asjakohased muudatused kooskõlas määruse (EÜ) nr 396/2005 artikli 14 lõikega 2.

(12) Jääkide uute piirnormide suhtes on Maailma Kaubandusorganisatsiooni vahendusel konsulteeritud liidu kaubanduspartneritega ja nende märkusi on arvesse võetud.

(13) Seepärast tuleks määrust (EÜ) nr 396/2005 vastavalt muuta.

(14) Selleks et võimaldada toodete tavapärast turustamist, töötlemist ja tarbimist, tuleks käesoleva määrusega ette näha üleminekukord selliste toodete jaoks, mis on toodetud enne jääkide piirnormide muutmist ja mille kohta on olemas teave, et tarbijate kõrgetasemeline kaitse on tagatud.

(15) Jääkide muudetud piirnormide jõustumisele peaks eelnema piisav ajavahemik, mille jooksul liikmesriigid, kolmandad riigid ja toidukäitlejad saaksid valmistuda nende piirnormide muutmisest tulenevate uute nõuete täitmiseks.

(16) Käesoleva määrusega ettenähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1 Määruse (EÜ) nr 396/2005 II ja III lisa muudetakse vastavalt käesoleva määruse lisale.

Artikkel 2 Määruse (EÜ) nr 396/2005 kohaldamist kujul, nagu see kehtis enne selle muutmist käesoleva määrusega, jätkatakse nende toodete suhtes, mis on toodetud liidus või imporditud liitu enne 27. juulit 2021.

Artikkel 3 Käesolev määrus jõustub kahekümnendal päeval pärast selle avaldamist Euroopa Liidu Teatajas. Seda kohaldatakse alates 27. jaanuarist 2022.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 6. juuli 2021 Komisjoni nimel president Ursula VON DER LEYEN

(1) ELT L 70, 16.3.2005, lk 1.

(2) Euroopa Toiduohutusamet, Reasoned opinion on the review of the existing maximum residue levels for ametoctradin according to Article 12 of Regulation (EC) No 396/2005 (Põhjendatud arvamus ametoktradiini jääkide kehtivate piirnormide läbivaatamise kohta kooskõlas määruse (EÜ) nr 396/2005 artikliga 12), EFSA Journal 2020;18(1):5990.

(3) Euroopa Toiduohutusamet, Reasoned opinion on the review of the existing maximum residue levels for bixafen according to Article 12 of Regulation (EC) No 396/2005 (Põhjendatud arvamus biksafeeni jääkide kehtivate piirnormide läbivaatamise kohta kooskõlas määruse (EÜ) nr 396/2005 artikliga 12), EFSA Journal 2020;18(1):5998.

(4) Euroopa Toiduohutusamet, Reasoned opinion on the review of the existing maximum residue levels for fenazaquin according to Article 12 of Regulation (EC) No 396/2005 (Põhjendatud arvamus fenasakviini jääkide kehtivate piirnormide läbivaatamise kohta kooskõlas määruse (EÜ) nr 396/2005 artikliga 12), EFSA Journal 2020;18(1):5955.

(5) Euroopa Toiduohutusamet, Reasoned opinion on the review of the existing maximum residue levels for spinetoram according to Article 12 of Regulation (EC) No 396/2005 (Põhjendatud arvamus spinetoraami jääkide kehtivate piirnormide läbivaatamise kohta kooskõlas määruse (EÜ) nr 396/2005 artikliga 12), EFSA Journal 2020;18(3):5997.

(6) Euroopa Toiduohutusamet, Reasoned opinion on the review of the existing maximum residue levels for tefluthrin according to Article 12 of Regulation (EC) No 396/2005 (Põhjendatud arvamus teflutriini jääkide kehtivate piirnormide läbivaatamise kohta kooskõlas määruse (EÜ) nr 396/2005 artikliga 12), EFSA Journal 2020;18(1):5995.

(7) Euroopa Toiduohutusamet, Reasoned opinion on the review of the existing maximum residue levels for thiencarbazone-methyl according to Article 12 of Regulation (EC) No 396/2005 (Põhjendatud arvamus metüültieenkarbasooni jääkide kehtivate piirnormide läbivaatamise kohta kooskõlas määruse (EÜ) nr 396/2005 artikliga 12), EFSA Journal 2020;18(1):5957.